Den gale hunden fra Utah

Den gale hunden fra Utah er en norsk roman, utgitt som bok nummer 63 i den 83 bind store serien om western-helten og US-marshalen Morgan Kane. Boka ble lansert i 1972, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 495 og kostet fire kroner. 

Dette var den fjerde boka med «den ville gjengen», som leserne hadde møtt i de foregående bøkene Satans Horn, Morgan Kane og «The Wild Bunch» og Tigeren fra Montana. Den skal i første omgang bli etterfulgt av nok en utgivelse med «the wild bunch»-emblem på forsiden, og langt senere i serien med enda to. Ved å bruke den faktiske, historiske gjengen og dens faktiske, historiske personer som scene skaper Hallbing en slags historisk realisme i Kanes univers.

I Den gale hunden fra Utah er det først og fremst jakten på David Merill og Harry «Mad Dog» Tracy som fyller sidene. De har rømt fra fengslet i Salem i Oregon. Kane får snart ram på Merill, men må følge Tracy i det vide og det brede før sluttopppgjøret...

Boka gir også leserne minneverdige møter med Etta Place, småbylærerinnen som vi vet elsker både Butch Cassidy og Sundance Kid fra den ville gjengen. I et forsøk på å oppspore de to sender Hallbing både Jesse Rawlins og Morgan Kane på besøk til henne, Kane sågar til sengs med henne.

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Året før Den gale hunden fra Utah kom ut hadde førsteopplaget nådd , og i løpet av 1972 skulle det nå .

Seriens popularitet gjorde at Den gale hunden fra Utah snart måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1977 i Danmark på Winther som Den gale hunden fra Utah og året etter i Sverige som Blodigt spår.
I Finland kom den i 1980 på Otava som Pitkä takaa-ajo. Også Island fikk sin utgave: Óði hundurinn frá Utah.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Den gale hunden fra Utah i bok nr. 36, sammen med Tigeren fra Montana. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Den gale hunden fra Utah i 2007 som bok 70 i bind 69–70. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2015 som bok nr. 72 i serien.

Plasseringen som bok 72 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 250–251.

Norske romaner
Morgan Kane
Bøker fra 1972